Παυλίνα Βοναπάρτη - Μποργκέζε

Η Παυλίνα (γαλλ. Pauline Bonaparte, 20 Οκτωβρίου 1780 - 9 Ιουνίου 1825) του Οίκου Βοναπάρτη ήταν πριγκίπισσα της Γαλλίας (ως αδελφή του Ναπολέoντα Βοναπάρτη, πρώτου Αυτοκράτορα των Γάλλων), πριγκίπισσα της Γκουαστάλλα και μετέπειτα πριγκίπισσα της Σουλμόνα-Ροσσάνο.
 Βίος 
Η Μαρία Πάολα (γνωστή στην οικογένειά της ως Παολέττα, το οποίο αργότερα μετέτρεψε στο πιο γαλλικό Πωλίν) γεννήθηκε το 1780 στο Αιάκειο της Κορσικής και ήταν το έκτο παιδί και η δεύτερη κόρη του Κάρλο Μαρία Μπουοναπάρτε, δικαστικού παρέδρου, και της Λετίτσια Ραμολίνο, ευγενούς. Οι Μπουοναπάρτε ανήκαν στους ευγενείς της Κορσικής. Ο πατέρας της απεβίωσε όταν αυτή ήταν τεσσάρων ετών. Το 1793, όσοι τάχθηκαν υπέρ της Επαναστάσεως, διώχθηκαν από την Κορσική· μεταξύ αυτών και η οικογένεια του Ναπολέοντα. Από την Τουλόν έφτασαν όλοι μαζί στη Μασσαλία.

Εκεί γνωρίζει και ερωτεύεται τον υπασπιστή Σαρλ Βικτουάρ Εμμανουέλ Λεκλέρ. Τον παντρεύεται, αλλά οι στρατιωτικές υποχρεώσεις του συζύγου της τον κρατούν μακριά της και εκείνη γνωρίζεται με ένα θεατρίνο. Την ίδια περίοδο χαρίζει στο Λεκλέρ ένα γιο, το Ντερμίντ, ενώ παρακολουθεί και μαθήματα σε ένα σχολείο, με σκοπό να αποβάλει την αγραμματοσύνη της. Ο αδελφός της Παυλίνας, προκειμένου να αποσοβήσει το σκάνδαλο της σχέσης της με τον ηθοποιό, στέλνει το στρατιωτικό σύζυγό της και αυτήν μαζί του, στον Άγιο Δομίνικο, προκειμένου να καταπνίξει μια τοπική εξέγερση. Η εκδήλωση επιδημίας κίτρινου πυρετού έκανε το Λεκλέρ να στείλει την σύζυγό του πίσω στη Γαλλία, αλλά πριν φύγει, απεβίωσε ο σύζυγός της.

αριστερά|μικρογραφία|Μετάλλιο με τη μορφή της Παυλίνας Βοναπάρτη και τις τρεις Χάριτες, επιγραφή ΠAYΛINA ΣEBAΣTOY AΔEΛΦH / HMΩN KAΛH BAΣIΛEYE. Μπερτράν Αντριέ, 1806.

Επέστρεψε, χήρα τελικά, στη Γαλλία. Χάρη στη μεσολάβηση τού καρδινάλιου Καρπέρα γνωρίζεται με τον πρίγκιπα Καμίλλο Μποργκέζε. Τελικά, παντρεύτηκαν, αφού τον γάμο ενέκριναν ο αδελφός της, ο Πάπας Πίος Ζ΄, αλλά και οι ευγενείς, που θεωρούσαν το Ναπολέοντα παρείσακτο και ο γάμος της αδελφής του με έναν αριστοκράτη, μάλλον τον προήγε κοινωνικά. Όμως η σεξουαλική ανικανότητα του συζύγου της άρχισε να ψυχραίνει τις μεταξύ τους σχέσεις. Ακολούθησε ο αιφνίδιος θάνατος του μοναχογιού της σε ηλικία 6 ετών. Ο σύζυγός της αναβαθμίζεται σε Ιππότη του Χρυσόμαλλου Δέρατος και τοποθετείται σε στρατόπεδο στη Βουλώνη και έτσι αναβαθμίζεται και η Παυλίνα, που προσλαμβάνει έναν σύμβουλο, τον κόμη Λουί-Νικολά-Φιλίπ ντε Φορμπέν, που την γοητεύει. Αλλά μπαίνει στη ζωή της και ο Φελίξ Μπλεγκινί, νεαρός συνθέτης. Ήλθε όμως ο διορισμός του συζύγου της ως Γενικού Διοικητού στο Πεδεμόντιο και εκείνη έπρεπε να τον ακολουθήσει. Παράλληλα, γνωρίζει το Ζυλ ντε Κανουβίλ, για τον οποίο μεσολαβεί να γίνει συνταγματάρχης, τον οποίο όμως στέλνει στο ρωσικό μέτωπο και σκοτώνεται στη μάχη του Σμολένσκ.

Η Παυλίνα Βοναπάρτη-Μποργκέζε απεβίωσε στις 9 Ιουνίου 1825 σε ηλικία 44 ετών στη Φλωρεντία, πιθανώς από φυματίωση. Ενταφιάστηκε πρώτα στη Βασιλική του Τιμίου Σταυρού της Φλωρεντίας και έπειτα στη Βασιλική της Αγίας Μαρίας της Μείζονος στη Ρώμη.

Οικογένεια
Παντρεύτηκε πρώτα το 1797 το στρατηγό Σαρλ Λεκλέρ (1772 - 1802) και είχε ένα τέκνο:
 Ντερμίντ Λουί Ναπολεόν (1798 - 1804).

Το 1803 έκανε δεύτερο γάμο, με τον Καμίλλο Μποργκέζε της Σουλμόνα & Ροσσάνο. Μετά το γάμο του έγινε στρατηγός και (συζυγικώ δικαιώματι) δούκας της Γκουαστάλλα. Ο Ναπολέων τον έπεισε να πωλήσει 344 έργα -από την οικογενειακή συλλογή των Μποργκέζε- στη Γαλλία, έτσι τώρα βρίσκονται στο Μουσείο του Λούβρου.

Πρόγονοι



 Παραπομπές 

 Πηγές 

 Peter D' An, «Παυλίνα Μποργκέζε. Η αγαπημένη αδελφή του Ναπολέοντος», Ιστορία Εικονογραφημένη, τχ.76 (Οκτώβρης 1974), σελ.106-115

Κατηγορία:Κορσικανοί
Κατηγορία:Οίκος των Μποργκέζε
Κατηγορία:Πριγκίπισσες της Γαλλίας